《载别静父瀫元二宗人并怀徐陈茅王四子》
明代·胡应麟

吾宗神秀裔，二仲最翩翩。桂树燕山并，棠花易水联。

名园邻北郭，别墅带南阡。曙听钩辀去，昏驰叱拨旋。

妖童携筚篥，冶女竞鞦韆。远寺投清磬，长堤簇画船。

清风贻赋颂，白雪和诗篇。徐干才名著，陈遵翰墨传。

茅容肠郁结，王粲思飞鶱。屡入华阳社，俄空碣石筵。

河梁愁绪促，海国梦魂牵。意气长虹拆，襟期片月悬。

放怀丹壑近，回首碧云偏。灞岸重登日，阳关乍出年。

吴田初放鹤，越岫正啼鹃。日夜相思切，瑶琴抱绝弦。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。